b"\n_START_ARTICLE_\nCarrer Major (Ponts)\n_START_SECTION_\nDescripci\xc3\xb3\n_START_PARAGRAPH_\nLa pla\xc3\xa7a Planell i el carrer Major s'emplacen al centre del nucli de Ponts. El segon s'entrega perpendicularment a la primera pel seu extrem nord-oriental._NEWLINE_La pla\xc3\xa7a, on trobem la Casa de la Vila, \xc3\xa9s de planta poligonal i compta amb uns 1300 metres quadrats de superf\xc3\xadcie. El seu paviment presenta un desnivell vers l'oest. Al seu voltant hi ha nombroses cases, molt reformades. Destaca la galeria de porxos existent a ponent de la pla\xc3\xa7a, amb arcs de mig punt recolzats sobre columnes de planta quadrada, amb basaments i impostes de mateixa morfologia, per\xc3\xb2 dimensions m\xc3\xa9s grans. Hi ha inscripcions tant del moment de la seva construcci\xc3\xb3 vers el 1842-1845, com de la seva darrera restauraci\xc3\xb3, l'any 2000._NEWLINE_Entre els edificis de la pla\xc3\xa7a predominen els d'un estil pr\xc3\xb2xim al noucentisme, amb la seva caracter\xc3\xadstica simetria i equilibri i elaborades motllures i balustrades. Destaquen, per\xc3\xb2, entre altres, el del n\xc3\xbamero 1, amb reminisc\xc3\xa8ncies neoclassicistes pel seu frontis, amb pautat pel ritme dels diferents elements formals, com les obertures (portes i finestres), amb balcons de ferro forjat; o el del n\xc3\xbamero dos, amb estils ornamentals pr\xc3\xb2xims al modernisme, entre els quals destaquen especialment els guardapols sinuosos i lobulats que emmarquen les obertures._NEWLINE_Pel que fa al carrer Major, que va entre l'esmentada pla\xc3\xa7a i la pla\xc3\xa7a de l'Esgl\xc3\xa9sia, el seu m\xc3\xa0xim inter\xc3\xa8s resideix en el tram porticat, amb dos sectors diferenciats, un de m\xc3\xa9s modern, amb pilars quadrats, i un altre una mica m\xc3\xa9s antic, amb pilars de fust cil\xc3\xadndric que suporten arcs carreuats de mig punt. Els basaments i les impostes s\xc3\xb3n en ambd\xc3\xb3s casos simples, de secci\xc3\xb3 quadrangular i lleugerament motllurats. Hi ha unes quantes cases amb portes adovellades, fetes amb carreus escairats i amb inscripcions de mitjan segle XIX, en alguns casos restaurades recentment. Pel que fa a les edificacions del carrer, predominen les de tipologia noucentista, amb freq\xc3\xbcents balconades de ferro forjat, sovint suportades per balustres, alguna tribuna (com la del n\xc3\xbamero 36), guardapols a l'entorn de les obertures, esgrafiats a les fa\xc3\xa7anes, etc.\n_START_SECTION_\nHist\xc3\xb2ria\n_START_PARAGRAPH_\nLa pla\xc3\xa7a Planell \xc3\xa9s un dels llocs m\xc3\xa9s vells de Pons i el seu naixement est\xc3\xa0 molt lligat amb el del poble. Havia estat un lloc de reuni\xc3\xb3 i centre on s'hi celebraven totes les activitats i instal\xc2\xb7lacions de la vida moderna. Tenint en compte l'estructura actual de Pons, podem manifestar que la Pla\xc3\xa7a \xc3\xa9s el centre del poble; de fet, \xc3\xa9s l'\xc3\xbanic lloc on tots els carrers fan cap, ja sigui directament o indirecta.  Pel que fa al carrer Major, havia estat el lloc on la gent feia vida. Ara no \xc3\xa9s aix\xc3\xad."